b"\n_START_ARTICLE_\n\xc3\x93scar Freire\n_START_PARAGRAPH_\n\xc3\x93scar Freire G\xc3\xb3mez (s. 15. helmikuuta 1976 Torrelavega) on espanjalainen maantiepy\xc3\xb6r\xc3\xa4ilij\xc3\xa4. H\xc3\xa4n kilpaili ammattilaisena vuosina 1998\xe2\x80\x932012 ja h\xc3\xa4nt\xc3\xa4 pidet\xc3\xa4\xc3\xa4n yhten\xc3\xa4 aikansa parhaana kiriajajana. Freire voitti py\xc3\xb6r\xc3\xa4ilyn maantieajon maailmanmestaruuden kolmesti, vuosina 1999, 2001 ja 2004. Kolmeen voittoon olivat aiemmin pystyneet vain Alfredo Binda, Rik Van Steenbergen ja Eddy Merckx. Freire voitti kolmesti my\xc3\xb6s yhdeksi py\xc3\xb6r\xc3\xa4ilyn monumenteiksi kutsutun Milano\xe2\x80\x93San Remo -kilpailun.\n_START_SECTION_\nUra\n_START_PARAGRAPH_\nFreire aloitti ammattilaisuransa Vitalico Seguros -tallissa vuonna 1998. Ensimm\xc3\xa4isell\xc3\xa4 kaudellaan h\xc3\xa4n voitti ainoastaan yhden kilpailun, etapin Vuelta a Castilla y Le\xc3\xb3n -ajossa ja sijoittui 11. Pariisi-Tours-kilpailussa. Kaudella [1999 Freire saavutti ensimm\xc3\xa4isen merkitt\xc3\xa4v\xc3\xa4n voittonsa vasta kauden lopussa j\xc3\xa4rjestetyiss\xc3\xa4 maailmanmestaruuskilpailuissa. H\xc3\xa4nen ajateltiin olevan mukana l\xc3\xa4hinn\xc3\xa4 t\xc3\xa4ydent\xc3\xa4m\xc3\xa4ss\xc3\xa4 Espanjan joukkuetta, mutta h\xc3\xa4n yll\xc3\xa4tt\xc3\xa4en veikin kilpailun voiton. Kilpailun j\xc3\xa4lkeen otetusta kuvasta, jossa Freire soittaa iso\xc3\xa4idilleen, jolla ei ollut televisiota, kertoakseen h\xc3\xa4nelle voitostaan, tuli kuuluisa. Freire rakennutti kilpailun voittorahoilla hissin iso\xc3\xa4itins\xc3\xa4 taloon._NEWLINE_Freire on kiriajaja, joka toisin kuin useimmat muut, ei tarvitse merkitt\xc3\xa4v\xc3\xa4sti tallitoveriensa apua p\xc3\xa4\xc3\xa4st\xc3\xa4kseen hyviin asetelmiin loppukiri\xc3\xa4 ajatellen. Pienest\xc3\xa4 koostaan huolimatta, Freire on yksi pel\xc3\xa4tyimmist\xc3\xa4 kiriajajista. Useimmiten h\xc3\xa4n muodostaa oman suunnitelmansa ja pyrkii sen avulla yll\xc3\xa4tt\xc3\xa4m\xc3\xa4\xc3\xa4n kilpakumppaninsa. Freire harjoittelee v\xc3\xa4hemm\xc3\xa4n kuin muut, h\xc3\xa4nen kilometrim\xc3\xa4\xc3\xa4r\xc3\xa4ns\xc3\xa4 harjoituskaudella j\xc3\xa4\xc3\xa4v\xc3\xa4t jopa puoleen muista._NEWLINE_Kaudeksi 2000 Freire siirtyi Mapei-talliin, joka oli arvostettu parhaimmaksi talliksi vuodesta 1994 l\xc3\xa4htien. Freire voitti 11 kilpailua, mukaan lukien kaksi etappia Espanjan ymp\xc3\xa4riajossa sek\xc3\xa4 saavutti kolmannen sijan maailmanmestaruuskilpailuissa. Kausi 2001 ei ollut yht\xc3\xa4 menestyksek\xc3\xa4s. H\xc3\xa4n voitti ainoastaan kaksi kilpailua ja Vuelta a Burgos -kilpailun pistekilpailun, mutta silti h\xc3\xa4n saavutti uransa toisen maailmanmestaruuden. Kausi 2002 oli viel\xc3\xa4 v\xc3\xa4hemm\xc3\xa4n menestyksek\xc3\xa4s, mutta silti h\xc3\xa4n voitti etapin Ranskan ymp\xc3\xa4riajossa._NEWLINE_Kaudella 2003 Freire siirtyi Rabobank-talliin ja voitti kuusi kilpailua. Vuosi 2004 oli menestyksekk\xc3\xa4\xc3\xa4mpi: Freire voitti Milano\xe2\x80\x93San Remon, Trofeo Luis Puig -kilpailun, etapin Tirreno-Adriaticossa sijoittuen kokonaiskilpailussa toiseksi sek\xc3\xa4 saavutti kolmannen maailmanmestaruutensa. Kausi 2005 alkoi erinomaisesti. Freire voitti kolme etappia, piste- ja kokonaiskilpailut Tirreno-Adriaticossa ja vei my\xc3\xb6s Brabantse Pijl, Trofeo Alcudia ja Trofeo Mallorca kilpailujen voitot. Kausi j\xc3\xa4i kuitenkin loukkaantumisen seurauksena kesken jo ennen kev\xc3\xa4\xc3\xa4n klassikoita._NEWLINE_Vuonna 2006 Freire voitti toisen kerran per\xc3\xa4kk\xc3\xa4in Brabantse Pijl -kilpailun. Tirreno-Adriaticossa h\xc3\xa4n voitti kolmannen etapin, mutta ei pystynyt uusimaan kokonaiskilpailun voittoaan. Sveitsin ymp\xc3\xa4riajossa h\xc3\xa4n oli mukana varhaisessa irtiotossa 7. etapilla ja ajoi yksin etapin voittoon._NEWLINE_Vuoden 2006 Ranskan ymp\xc3\xa4riajossa Freire voitti 5. ja 9. etapin ja taisteli pistekilpailun voitosta ennen kuin joutui sairauden takia keskeytt\xc3\xa4m\xc3\xa4\xc3\xa4n kilpailun. 12. etapilla Freire oli mukana irtiotossa kolmen muun ajajan kanssa. Discovery Channel -tallin Jaroslav Popovyt\xc5\xa1in ajaessa etapin voittoon levisi huhuja, joiden mukaan Rabobankin urheilup\xc3\xa4\xc3\xa4llikk\xc3\xb6 oli kielt\xc3\xa4nyt Freire\xc3\xa4 voittamasta, koska h\xc3\xa4n halusi saada Discovery Channelilt\xc3\xa4 tukea vuoristoetapeilla. Molemmat tallit kiistiv\xc3\xa4t huhut, mutta Freire oli etapin j\xc3\xa4lkeen selv\xc3\xa4sti vihainen._NEWLINE_Freire jatkoi menestyksek\xc3\xa4st\xc3\xa4 kauttaan voittamalla Vattenfall Cyclassics -kilpailun. Voitto oli kauden seitsem\xc3\xa4s mik\xc3\xa4 tarkoitti, ett\xc3\xa4 Freire oli tuonut puolet Rabobank-tallin voitoista kaudella 2006. J\xc3\xa4lleen kausi kuitenkin j\xc3\xa4i loukkaantumisen takia kesken. Freire ei niskavaivojen takia pystynyt osallistumaan Espanjan ymp\xc3\xa4riajoon ja my\xc3\xb6s maailmanmestaruuskilpailut j\xc3\xa4iv\xc3\xa4t h\xc3\xa4nelt\xc3\xa4 v\xc3\xa4liin._NEWLINE_Freire aloitti kauden 2007 voittamalla helmikuussa Trofeo Mallorca -kilpailun sek\xc3\xa4 Ruta del Sol -etappiajon, jossa h\xc3\xa4n voitti lis\xc3\xa4ksi pistekilpailun sek\xc3\xa4 toisen ja viidennen etapin. Maaliskuussa h\xc3\xa4n voitti toistamiseen Milano\xe2\x80\x93San Remon ja viikkoa my\xc3\xb6hemmin kolmannen kerran per\xc3\xa4kk\xc3\xa4in Brabantse Pijl -kilpailun. Hyv\xc3\xa4\xc3\xa4n alkukauteen kuului viel\xc3\xa4 kolmas sija Gent-Wevelgemiss\xc3\xa4. Elokuussa Freire sijoittui toiseksi Vattenfall Cyclassicsissa. Espanjan ymp\xc3\xa4riajossa h\xc3\xa4n voitti toisen, viidennen ja kuudennen etapin, johti kokonaiskilpailua toisen ja kolmannen osuuden j\xc3\xa4lkeen sek\xc3\xa4 pistekilpailua etappien 2\xe2\x80\x939 j\xc3\xa4lkeen. My\xc3\xb6hemmin samana syksyn\xc3\xa4 Freire sijoittui kolmanneksi Paris-Tours'ssa ja nelj\xc3\xa4nneksitoista MM-kilpailuissa._NEWLINE_Kaudella 2008 Freire voitti Tirreno-Adriaticon ensimm\xc3\xa4isen ja kuudennen etapin sek\xc3\xa4 pistekilpailun. Milano\xe2\x80\x93San Remossa h\xc3\xa4n sijoittui kahdeksanneksi. Huhtikuussa Freire voitti Gent\xe2\x80\x93Wevelgem-klassikon massakirin j\xc3\xa4lkeen. Sveitsin ymp\xc3\xa4riajossa h\xc3\xa4n voitti avausetapin. Ranskan ymp\xc3\xa4riajossa h\xc3\xa4n voitti massakiriin p\xc3\xa4\xc3\xa4ttyneen 14. etapin sek\xc3\xa4 pistekilpailun. Espanjan ymp\xc3\xa4riajossa h\xc3\xa4n oli paras 11. osuudella._NEWLINE_Vuonna 2009 Freire voitti Tour de Romandien toisen ja viidennen etapin. Seuraavana vuonna h\xc3\xa4n voitti Trofeo Mallorca -sarjaan kuuluneen Trofeo Cala Millor -kilpailun. Vuelta a Andalucia -kilpailussa h\xc3\xa4n voitti toisen ja kolmannen etapin. Maaliskuussa h\xc3\xa4n voitti kolmannen kerran Milano\xe2\x80\x93San Remo-klassikon. Baskimaan ymp\xc3\xa4riajossa h\xc3\xa4n sijoittui kahdella ensimm\xc3\xa4isell\xc3\xa4 etapilla alun perin toiseksi, mutta nousi voittajaksi Alejandro Valverden tultua hyl\xc3\xa4tyksi. Melbournen MM-kilpailuissa h\xc3\xa4n sijoittui maantieajossa kuudenneksi. Viikkoa my\xc3\xb6hemmin h\xc3\xa4n voitti Pariisi\xe2\x80\x93Tours-klassikon._NEWLINE_Freire voitti 2011 Vuelta a Andaluc\xc3\xada -kilpailussa nelj\xc3\xa4nnen ja viidennen etapin sek\xc3\xa4 pistekilpailun. Amstel Gold Racessa h\xc3\xa4n sijoittui kuudenneksi ja K\xc3\xb6\xc3\xb6penhaminan MM-kilpailuissa yhdeks\xc3\xa4nneksi. H\xc3\xa4n siirtyi 2012 Katju\xc5\xa1a-talliin. Tammikuisessa Tour Down Under -kilpailussa h\xc3\xa4n voitti nelj\xc3\xa4nnen etapin. Helmikuussa h\xc3\xa4n oli paras Vuelta a Andalucian kolmannella osuudella. E3 Harelbeke -kilpailussa ja Brabantse Pijl -ajossa h\xc3\xa4n sijoittui toiseksi, Gent\xe2\x80\x93Wevelgemiss\xc3\xa4 ja Amstel Gold Racessa nelj\xc3\xa4nneksi. Valkenburgin MM-kilpailuissa h\xc3\xa4n oli maantieajossa kymmenes."